দার্জিলিং-এ বিকল্প রাস্তা চাইছে মোর্চা, কেন্দ্রকে চিঠি রোশন গিরির

দার্জিলিং: পর্যটন মরশুম মানেই দার্জিলিংগামী (Darjeeling) রাস্তায় একের পর এক গাড়ির সারি। সোনাদা থেকে ঘুম হয়ে স্টেশন পর্যন্ত যেন ‘যানজট’ই পাহাড়ের নতুন চেহারা। এতে পর্যটক যেমন হতাশ, তেমনই বিপাকে পড়ছেন স্থানীয় বাসিন্দারা। এই দীর্ঘস্থায়ী সমস্যার স্থায়ী সমাধান চেয়ে এবার সরাসরি কেন্দ্রীয় সরকারের দারস্থ হল গোর্খা জনমুক্তি মোর্চা।

দলের সাধারণ সম্পাদক রোশন গিরি কেন্দ্রীয় সড়ক ও পরিবহণমন্ত্রী নীতিন গড়করিকে চিঠি দিয়ে জানিয়েছেন, জাতীয় সড়ক ১১০ নম্বরের সম্প্রসারণ এবং বালাসন, পুসুমবিং, ছোটা পুবুং হয়ে ঘুম পর্যন্ত বিকল্প একটি নতুন রাস্তা তৈরি হোক। তাঁর সাফ অভিযোগ, “প্রচণ্ড যানজটের কারণে দার্জিলিংয়ের পর্যটন ক্ষতিগ্রস্ত হচ্ছে। এই সমস্যা মেটাতে কেন্দ্রীয় স্তরের হস্তক্ষেপ ছাড়া উপায় নেই।”

আরও পড়ুন: একটা-দু’টো নয়, ড্রাম ভর্তি বোমা উদ্ধার আমডাঙায়

যদিও মোর্চার এই পদক্ষেপকে ঘিরে প্রশ্ন তুলেছে গোর্খাল্যান্ড টেরিটোরিয়াল অ্যাডমিনিস্ট্রেশন। জিটিএ-র মুখ্য জনসংযোগ আধিকারিক শক্তিপ্রসাদ শর্মা সাফ জানিয়েছেন, “সরাসরি মন্ত্রীর কাছে চিঠি নয়, সাংসদের মাধ্যমে দাবি জানানো হলে বিষয়টি আরও কার্যকর হত।” তবে জিটিএ আগেই লেবং হয়ে একটি বিকল্প রাস্তার প্রস্তাব পাঠিয়েছে বলে দাবি করেছে। পাশাপাশি সুখিয়াপোখরি, সিমানা, পশুপতি হয়ে মিরিক-শিলিগুড়ি যাতায়াতের নতুন পরিকল্পনা তৈরি হলেও রাস্তার পরিকাঠামো উন্নয়ন জরুরি বলেও মনে করছে তারা।

এদিকে দার্জিলিংয়ের সাংসদ রাজু বিস্ট জানিয়েছেন, যানজট কমাতে হিলকার্ট রোড চওড়া করার পাশাপাশি টয়ট্রেনের লাইন রাস্তার উপরে সরিয়ে আনার ভাবনা চলছে। তবে তার আগে রাজ্যের হাত থেকে রাস্তার দায়িত্ব তুলে নিয়ে তা জাতীয় সড়ক কর্তৃপক্ষের (NHAIDCL) হাতে দিতে হবে— এই মর্মে কেন্দ্রীয় মন্ত্রীকে ইতিমধ্যেই জানিয়েছেন রাজু বিস্ট।